
Декларация 

на Седмата годишна конференция на 
Общинската мрежа за енергийна ефективност ЕкоЕнергия за 
обявяване на национална кампания сред българските общини в 
подкрепа на подготовката за присъединяване към Европейския съюз

Седмата годишна конференция на Общинската мрежа за енергийна ефективност ЕкоЕнергия постави акцент в своята работа върху инструментите за управление на енергийната ефективност в българските общини. Във връзка с това бяха разгледани задачите на общините, произтичащи от Закона за енергийната ефективност: разработването на общински програми за енергийна ефективност и сертифицирането за енергийна ефективност на общинските сгради. За да съдейства за изпълненито на тези задачи ЕкоЕнергия обявява

национална кампания за подпомагане на българските общини 
в подготовката им за присъединяване към Европейските общности. 

В рамките на кампанията ЕкоЕнергия ще инициира различни дейности на своите членове в сътрудничество с други обществени организации и държавни органи. 

По общинските енергийни програми

Общинските програми за енергийна ефективност трябва да се разработват и осъществяват като съществена част от цялостните стратегии за устойчиво развитие на общините и регионите. Необходимо е те да се координират с националните цели на енергийната политика, заложени в Енергийната стратегия на България и в Националната дългосрочна програма за енергийна ефективност. В средносрочна перспектива общинските програми за енергийна ефективност трябва да прераснат в енергийни програми на общините, които покриват целия спектър от функции, които общините осъществяват в областта на управлението на енергията – общините като консуматори на енергия, общините като производители и дистрибутори на енергия, общините като инвеститори и регулатори и общините като източници на мотивация за по-ефективно използване на енергията. 

Членовете на ЕкоЕнергия декларират волята си да работят в тези направления като обявяват националната инициатива “Общинските енергийни програми – инструмент за управление на енергийната ефективност”. Инициативата има за цел да утвърждава общинското енергийно планиране като ключов елемент от местната политика за устойчиво развите в условията на свободен пазар на енергията. 

По сертифицирането на енергийна ефективност на общинските сгради

Новата законодателна основа на енергийната ефективност създава условия за бързо внедряване на новите европейски стандарти за енергийна ефективност в сградите в България. Тя е важна предпоставка за конкретни действия във всяка отделна община, чрез които съществуващите сгради ще се приведат в съответствие с тези стандарти. Издаването на сертификати за енергийна ефективност на общинските сгради само по себе си е не краят, а началото на продължителен процес на цялостно обновяване на сградните фондове, който предполага дългосрочно ангажиране на общините с конкретни количествени и качествени задължения. 

Членовете на ЕкоЕнергия декларират волята си да подкрепят и участват в инициативите на мрежата за насърчаване и ускоряване на подготовката за сертифицирането за енергийна ефективност на общинските сгради и да насърчават присъединяването към европейската кампания “Дисплей“ за обнародване на данни за състоянието на общинските сгради по отношение на ефективното използване на енергията и водата в тях.

Чрез своята национална кампания за подпомагане на общините в подготовката им за присъединяване към Европейския съюз ЕкоЕнергия ще посредничи при провеждането на общоевропейската и националната политика в областта на енергийната ефективност в българските общини и призвава компетентните държавни органи да ги подкрепят в тези техни усилия. 

От делегатите 
на Седмата годишна конвференция на 
ЕкоЕнергия

